รองนายกรัฐมนตรี ไม่ทราบศาลจะใช้เวลาพิจารณารับเรื่องถวายสัตย์ปฎิญาณเมื่อใด พร้อมยืนยันแม้เรื่องอยู่ในชั้นศาลก็ไม่กระทบการทำหน้าที่ของรัฐบาล
รองนายกรัฐมนตรี ไม่ทราบศาลจะใช้เวลาพิจารณารับเรื่องถวายสัตย์ปฎิญาณเมื่อใด พร้อมยืนยันแม้เรื่องอยู่ในชั้นศาลก็ไม่กระทบการทำหน้าที่ของรัฐบาลนายวิษณุ เครืองาม รองนายกรัฐมนตรี กล่าวถึงกรณีที่ผู้ตรวจการแผ่นดิน ส่งเรื่องให้ศาลรัฐธรรมนูญวินิจฉัยประเด็นการถวายสัตย์ปฎิญาณว่า ไม่มีกำหนดเวลาว่าศาลรัฐธรรมนูญ จะใช้เวลาพิจารณารับเรื่องไว้เมื่อใด ซึ่งเห็นว่าหากศาลรัฐธรรมนูญรับไว้พิจารณาจะถือเป็นเรื่องดี เพราะรัฐบาลจะได้ชี้แจงตามขั้นตอน ซึ่งจะรวดเร็วหรือไม่นั้นก็ขึ้นอยู่กับศาลพิจารณา โดยคล้ายกับกรณีการพิจารณาคุณสมบัตินายกรัฐมนตรีว่าเป็นเจ้าหน้าที่รัฐหรือไม่ ซึ่งทราบว่าจะมีการพิจารณาในวันที่ 18 กันยายนนี้ โดยยืนยันว่า ทั้งสองเรื่องแม้จะอยู่ในชั้นศาลก็ไม่กระทบต่อการทำงานของรัฐบาล เพราะเป็นหน้าที่ของรัฐบาลที่จะต้องทำงานอย่างต่อเนื่อง ไม่เช่นนั้นจะถือว่ามีความผิดนายวิษณุ ไม่ขอตอบว่า พิธีรับพระราชดำรัสและลายพระราชหัตถ์ ของ ครม.เมื่อวานนี้ จะเป็นการยุติเรื่องต่างๆ หรือไม่ เพราะเห็นว่าเป็นเรื่องที่ได้รับพระมหากรุณาธิคุณ ซึ่ง ครม. ทั้งหมดก็เกิดกำลังใจและความมั่นใจในการปฎิบัติหน้าที่ ซึ่งนายกรัฐมนตรีได้กำชับในที่ประชุม ครม. ไม่ว่าเหตุการณ์จะเกิดอะไรขึ้น ขอให้ ครม.ทุกคนทำงานด้วยความเข้มแข็ง ไม่ต้องกังวลส่วนที่ฝ่ายค้านยังคงเดินหน้ายื่นญัตติอภิปรายในประเด็นนี้ต่อ นายวิษณุมองว่า เป็นเรื่องของฝ่ายค้านและไม่ทราบว่าจะถอนญัตติหรือไม่ ส่วนกรณีที่ฝ่ายค้านเตรียมยื่นเรื่องแก้ไขรัฐธรรมนูญ ต่อสภาผู้แทนราษฎรภายในสัปดาห์หน้านั้น รัฐบาลยังไม่มีการพูดคุยกัน แม้จะเป็นนโยบายเร่งด่วนของรัฐบาลก็ตาม ซึ่งเป็นหน้าที่ของวิปฯและพรรคร่วมรัฐบาลที่จะหารือกัน ก่อนที่จะส่งให้ ครม.พิจารณา แต่เห็นว่าขณะนี้ไม่ใช่จังหวะเวลาที่เหมาะสมในการแก้ไขรัฐธรรมนูญ เพราะยังมีปัญหาอื่นเร่งด่วนที่ต้องแก้ไขมากกว่า อีกทั้งต้องใช้เวลาในการศึกษาและถกเถียงกันพอสมควรนายวิษณุ ยืนยันว่า นายกรัฐมนตรีไม่ได้หนีสภา แต่เป็นเพราะติดภารกิจลงพื้นที่ แต่หากมีการตั้งกระทู้ถามอีกและมีการแจ้งมายังรัฐบาลอย่างเป็นทางการ ก็จะตอบกลับอย่างเป็นทางการว่าจะไปหรือไม่ไป พร้อมระบุว่าจะไปเมื่อไร ขณะที่หากมีการยื่นญัตติแล้ว นายกรัฐมนตรีก็ต้องไปตอบ หรือมอบหมายตัวแทนไป